
IRIZPEN PROPOSAMENA, ZERGADUNEN ERROLDA ETA HORREN INGURUKO BETEBEHARRAK ARAUTZEN DITUEN 3/2011 FORU DEKRETUA ETA FAKTURAZIO BETEBEHARREN ARAUTEGIA ONESTEN DUEN 18/2013 FORU DEKRETUA ALDATZEN DITUEN FORU DEKRETUAREN PROIEKTUARI BURUZKOA (AHOLKU BATZORDEAREN 2021EKO ABENDUAREN 22KO BILERA)
I.- EGITATEZKO AURREKARIAK 
Ogasun, Finantza eta Aurrekontu Saileko diputatuaren eskutik jaso da, Aholku Batzordeak dagokion irizpena eman dezan, Zergadunen Errolda eta horren inguruko betebeharrak arautzen dituen urtarrilaren 25eko 3/2011 Foru Dekretua eta Fakturazio betebeharren arautegia onesten duen maiatzaren 28ko 18/2013 Foru Dekretua aldatzen dituen Foru Dekretuaren proiektua jasotzen duen espedientearen kopia. Irizpen eskaerarekin batera, jendaurrean jartzeko eta entzunaldiko izapideen emaitzak jaso dituen memoria, arau inpaktuaren txosten laburtu bat eta genero inpaktuaren aldez aurreko ebaluazioaren txosten bat ere gehitu dira, hala xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onesten baititu xedapen orokorrak egiteko prozedura, arau inpaktuari eta genero inpaktuari buruzko txostenak egiteko gidak eta araugintza teknikari buruzko jarraibideak.
Foru Dekretuaren proiektu horren bidez, aldatu egin dira Zergadunen Errolda eta horren inguruko betebeharrak arautzen dituen urtarrilaren 25eko 3/2011 Foru Dekretua eta Fakturazio betebeharren arautegia onesten duen maiatzaren 28ko 18/2013 Foru Dekretua.
II.- OHAR JURIDIKOAK
1.- AHOLKU BATZORDEAREN ESKUMENA
Aholku Batzordeak du irizpen hau emateko eskumena Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Araudi Organikoaren 3.1.b) artikuluan xedatutakoaren arabera, eta Batzorde honen nahitaezko irizpen ez-loteslearen pean jarri behar ditu “Lurralde Historikoaren eskumen esklusiboko gaiak arautzen dituzten foru arauak betearazteko edo Autonomia Erkidegoaren legeak betearazteko ematen diren erregelamendu xedapenen proiektuak, Lurralde Historikoari eskumen hori garatzea dagokion gaietan”.
Lurralde historikoak zergen arloan duen eskumenari buruzko lehen erreferentzia Espainiako Konstituzioaren lehen xedapen gehigarrian dago. Zehazki, honako hau ezartzen du: “Konstituzioak babestu eta onesten ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horietarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1.1 artikuluan: “Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, Autonomia Elkarte Osorako Erakundeen eta bertako Kondaira Lurraldeetako Foruzko Ihardutze Erakundeen Arteko Harremanei buruzko azaroaren 25eko 27/1983 Legeak 7.6 artikuluan foru organoen eskumen esklusibotzat jotzen ditu honako hauek: “Autonomia-Estatutoaren 41garren Atalak esaten dituenak eta, orohar, Ekonomia-Itunearen Legeak edo zergalaritza alorreko beste arau edo manuren batzuk emanda izan ditzaten guztiak”.
Euskal Autonomia Erkidegoarekiko Ekonomia Ituna onesten duen maiatzaren 23ko 12/2002 Legeak, 26. artikuluan, honako hau ezarri zuen balio erantsiaren gaineko zergari aplikatzekoa zaion araudiari dagokionez:
“Balio erantsiaren gaineko zerga itundutako tributua da, eta Estatuak une bakoitzean ezarrita dituen edukizko eta formazko arau berberak erabiliko dira hura eraentzeko. Lurralde historikoetako erakunde eskudunek, hala ere, aitorpen- eta sarrera-ereduak onesteko eta likidazio-aldi bakoitzeko sarrera-epeak zehazteko gaitasuna izango dute. Baina eredu horietako datuak, gutxienez, lurralde erkidean erabiltzen diren berberak izan behar dira; eta epe horiek, berriz, ez dira Estatuko Administrazioak ezarritakoez oso bestelakoak izango.”
Bestalde, Euskal Autonomia Erkidegoarekiko Ekonomia Itunaren 46. artikuluaren bigarren apartatuak xedatzen duenez, zerga informazioaren hornidura orokorraren betebeharrak betetzeko eskumenak lurraldeen artean banatu behar dira:
“Bi. Tributu-informazioa emateko orokorrean legez eskatzen diren betebeharrak betetzea helburu duten aitorpenak Estatuko Administrazioari edo lurraldea dela-eta eskuduna den foru-aldundiari aurkeztu behar zaizkio, zeinek bere araudia betez, irizpide hauek kontuan harturik:
a) Tributu-betebeharpekoek jarduera ekonomikoak egiten badituzte, eurek egiten dituzten enpresa- edo lanbide-jarduerak egiaztatu eta ikertzeko eskumena daukan administrazioari.
b) Tributu-betebeharpekoek ez badute jarduera ekonomikorik egiten, egoitza fiskala non daukaten hartu behar dute kontuan, lurralde erkidean edo foru-lurraldean.
Aurreko letretan xedatutakoaren ondorioetarako, jarauntsi banatugabeak, ondasun-erkidegoak edo nortasun juridikorik gabeko beste erakunde batzuk direnean, aipatutako aitorpen horiek haien kideek edo partaideek egoitza fiskala duten administrazioaren aurrean ere aurkeztu beharko dira.”
Eta, azkenik, 46. artikulu horren hirugarren apartatuak errolda betebeharrak jasotzeko eskumena duen zerga administrazioa zehaztu zuen:
“Hiru. Errolda-aitorpenak, bestalde, egin behar dituen pertsonak edo erakundeak bere egoitza fiskala non duen, hango administrazioari aurkeztu behar dizkio, zeinek bere araudia betez; baita pertsona edo erakunde horrek ekonomia-itun honetan ezarritako arauen indarrez aitorpen hauetakoren bat aurkeztu behar dion administrazioari ere:
-Atxikipenen eta konturako sarreren aitorpena.
-Sozietateen gaineko zergaren aitorpen-likidazioa.
-Balio erantsiaren gaineko zergaren aitorpen-likidazioa.
-Jarduera ekonomikoen gaineko zergaren aitorpena.”
Arabako Zergei buruzko otsailaren 28ko 6/2005 Foru Arau Orokorraren 90. artikuluan ere jasotzen da zerga betekizun formalak betetzeari buruzko banaketa hori; hain zuzen ere, hau adierazten du: “Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. idatz-zatian aipatutako erakundeek euren zerga-betebeharren inguruko denetariko datu, txosten, aurrerakin eta frogagiriak, zerga-ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere”.
Bestalde, faktura egiteko betebeharra Arabako Zergei buruzko Foru Arau Orokorraren 29. artikuluan dago jasota. Artikulu horrek zerga betebehar formalak aipatzen ditu, eta 2. apartatuko e) letran dioenez, zergapekoek betebehar hauek dituzte: “Fakturak edo ordezko agiriak egin eta eman behar dituzte, eta euren zerga-betebeharrekin lotutako fakturak, agiriak eta frogagiriak gorde behar dituzte”. 
Balio Erantsiaren gaineko Zerga arautzen duen 12/1993 Araugintzazko Foru Dekretuak ere, 164. artikuluko Bat.3 apartatuan, betebehar hauek ezartzen ditu: "Eragiketa guztien faktura egitea eta ematea, erregelamendu bidez ezarritakoaren arabera".
Hori ikusita, ondorioztatzen da ezen Aholku Batzordeak nahitaez irizpena eman behar duela erreferentziazko foru dekretuaren proiektuan jasoriko arauzko aldaketen inguruan.
2.- ERAKUNDE ESKUMENA ETA ARAUGINTZAKO GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere.
Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/92 Foru Arauaren 7.2 artikuluak hau ezarri zuen: “Araudi ahalmena baliatuz, Diputatuen Kontseiluari dagokio foru arauak garatu eta egikaritzeko araudiak onestea, foru dekretuen bitartez”.
Eta araudia garatzeko berariazko eskumena, zerga betebehar formalei dagokienez, Arabako Zergei buruzko Foru Arau Orokorraren 29. artikuluan aurki dezakegu, zeinak hau zehazten baitu 3. apartatuan: “Artikulu honetan ezarrita dagoena garatzeko, arauzko xedapenek zerga betebehar formalak betetzeari buruzko inguruabarrak arautu ahal izango dituzte”.
3.- PROZEDURA 
Prozedura izapidetzean bete egin dira xedapen orokorrak egiteari dagokionez indarrean dauden arauak eta proposamena aurkezteko eskumena duen erakundeari dagozkionak, bai eta arau eraginari, eragin ekonomikoari, aurrekontuko eraginari eta genero eraginaren aldez aurreko ebaluazioari buruzko txostenak emateari buruzkoak ere, eta Aholku Batzordeari kontsulta eskatzeari eta onesteko eskumena duen erakundeari dagozkionak.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2021eko urriaren 8koa, eta bertan ageri da aintzat hartu beharreko proposamen edo oharrik ez dela erregistratu.
Halaber, Foru Gobernu Kontseiluaren maiatzaren 23ko 29/2017 Foru Dekretuaren 13. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2021eko azaroaren 5ekoa, eta bertan ageri da aintzat hartu beharreko proposamen edo oharrik ez dela erregistratu.
Bestalde, Zerga Araudiaren Zerbitzuak genero eraginari buruzko txosten bat egin zuen, eta Foru Aldundi honetako Berdintasun, Lankidetza eta Kulturartekotasun Zerbitzuak baliozkotu zuen.
Era berean, Zerga Araudiaren Zerbitzuak arau inpaktuari buruzko azaroaren 5eko txosten laburtua egin du.
III.- FORU DEKRETUAREN EGITURA
Foru Dekretuaren proiektuak honako hauek ditu: zioen azalpena, xedapenen zatia –zeinaren barruan baitaude, batetik, Zergadunen Errolda eta horren inguruko betebeharrak arautzen dituen urtarrilaren 25eko 3/2011 Foru Dekretuaren aldaketak arautzen dituen 1. artikulua, eta, bestetik, Fakturazio betebeharren arautegia onesten duen maiatzaren 28ko 18/2013 Foru Dekretuaren aldaketak arautzen dituen 2. artikulua–, eta azken xedapen bat, hura EHAAn argitaratu eta hurrengo egunean indarrean jarriko dela finkatzen duena. 
IV. ARAUDI PROPOSAMENAREN ANALISIA
Zergadunen Errolda eta horren inguruko betebeharrak arautzen dituen 3/2011 Foru Dekretuaren aldaketak.
Bat. Aldatu egin dira 12.3 artikuluko h), i) eta x) letrak, AFAko Zergadunen Errolda Bakarrean alta emateko adierazpena arautzen duen 3/2011 Foru Dekretuan, martxoaren 10eko 10/2015 FDk eta uztailaren 23ko 34/2019 FDk emandako erredakzioetan, zeinen bidez paragrafo horri b) letra gehitzen baitzaio, apartatu horretako letren zerrenda aldatuz, eta x) letra gehitzen baitzaio, hurrenez hurren. 
3. apartatuak alta adierazpen honek zein helburutarako balio duen ezartzen du, eta FDren proiektu honetan honela aldatu da:
h) “BEZari buruzko urtarrilaren 19ko 12/1993 Araugintzazko Foru Dekretuaren 68.Lau artikuluan aipatzen diren ondasun entregetan BEZa ez aplikatzea erabakitzea”, hau da, zergaren aplikazioko lurraldean hasten den garraio edo bidalketarekin lotutako ondasun entregetan, baldin eta garraio edo bidalketa horren azken bezeroa beste estatu kide batean badago, betiere erkidego barruko urruneko salmentak direnean.
Kasu honetan, aldaketa hau da: gehitu egin behar da hori guztia 12/1993 Araugintzazko Foru Dekretu horren (BEZaren araua) “73. artikuluan aurreikusitakoaren arabera” izango dela. Azken horrek 10.000 euroko muga ezartzen du aurreko urte naturalean Erkidegoan egindako ondasun eta/edo zerbitzu emate horien zenbateko osorako, eta, horren arabera, erkidego barruko urruneko salmenta bat zerga aplikatzen den lurraldean egiten den edo ez zehazten da, 12/1993 Araugintzazko Foru Dekretuaren 68.Hiru a) eta b) apartatuetan ezarritakoaren arabera.
Atalase hori ondasunen erkidego barruko salmentei edo urrutiko zerbitzuen hainbat prestaziori aplika dakieke, eta Kontseiluaren 2017ko abenduaren 5eko 2017/2455 (EB) Zuzentarauaren bidez sartu zen. Zuzentarau horrek, aldi berean, 2006/112/EE Zuzentaraua eta 2009/132/EE Zuzentaraua aldatu zituen, eta Balio Erantsiaren gaineko Zergari dagokionez, muga bat ezarri zuen, telekomunikazio, irrati, telebista eta elektronikaren bidez zerbitzuak edo ondasunak ematen dituzten subjektu pasiboei aplikatu beharrekoa. Muga hori 10.000 €-tan ezarri zen urte natural bateko horniduren zenbateko osorako. Atalase hori gainditzearen edo ez gainditzearen arabera, subjektu pasiboek zerga araubide batzuk edo besteak bete beharko lituzkete.
2017/2455 Zuzentarau hori Arabako zerga araudira ekarri zen ekainaren 8ko 4/2021 Zerga Premiazko Araugintzako Dekretuaren bitartez, zeinaren bidez Balio Erantsiaren gaineko Zergari buruzko urtarrilaren 10eko 12/1993 Araugintzazko Foru Dekretua aldatu baitzen. Horrela, beste 73. artikulu bat gehitu zen Arauan, 10.000 euroko muga kuantitatibo hori ezarrita, Europar Batasunaren barruko ondasunen urruneko salmentei aplika dakiekeena (horiek dituzte hizpide aldatu den Arau horren 68. Hiru artikuluaren a) eta b) apartatuek) eta telekomunikazio, irrati eta telebista zerbitzuen prestazioei aplika dakiekeena (horiek dituzte hizpide aldatu den Arauaren 70. Bat. 4. eta 8. apartatuek).
i) “BEZari buruzko urtarrilaren 19ko 12/1993 Araugintzazko FDren 68.Hiru.a) eta Bost artikuluan aipatzen diren ondasun emateak BEZari lotuta daudela jakinaraztea, baldin eta aitortzailea dagoeneko erroldan erregistratuta ez badago”. Hemen, indarrean dagoen testuari dagokionez, honako zehaztapen hau erantsi da: 68. Hiru. a). Izan ere, ekainaren 8ko 4/2021 Zerga Premiazko Araugintzako Dekretuak egindako aldaketaren aurreko 12/1993 Araugintzazko Foru Dekretua idazterakoan, artikulu honek ez zuen letradun apartatuen arteko bereizketarik. Orain, a) apartatuak honako hauek soilik ditu hizpide: “erkidego barruko ondasunen urrutiko salmentak, baldin eta lurralde hori bada bezeroarentzako garraio edo bidalketaren helmuga”. Halaber, b) apartatukoak salbuesten ditu: “erkidego barruko ondasunen urruneko salmentak, baldin eta enpresaburu batek edo izaera horrekin diharduen profesional batek egiten baditu, zerga aplikatzen den lurraldean bakarrik, bertan duelako bere jarduera ekonomikoaren egoitza,…”. Bereizketa hori ezarri zuen 2017/2455 Zuzentarauak (EB).
x) “BEZaren urtarrilaren 19ko 12/1993 Araugintzazko FDren 70.Bat.8 artikuluan aipatzen diren zerbitzu prestazioetan BEZa ez aplikatzea erabakitzea, Araugintzazko FD horren 73. artikuluan aurreikusitakoaren arabera”. Enpresaburu edo profesional batek elektronikoki, telekomunikazioz eta irrati eta telebista bidez emandako zerbitzuei eragiten dieten arau bereziak dira, betiere enpresaburu edo profesional hori zerga aplikatzen den lurraldean soilik aritzen bada, lurralde horretan duelako bere jarduera ekonomikoaren egoitza. Kasu horretan, zerga aplikatzen den lurraldean emandakotzat joko dira zerbitzu horiek. Kasu honetan, aurreko h) apartatuan bezala, honako hau gehitu da: “73. artikuluan aurreikusitakoaren arabera”, lehen aipatutakoen antzeko ondoreekin.
Bi. Idazketa berria eman zaie 3/2011 FDren 13. artikuluko 2. apartatuko e), f), g) eta t) letrei.
Arabako Foru Aldundiko Zergadunen Errolda Bakarra aldatzeko adierazpenak zertarako balio duen ezartzen du apartatu horrek; zehazki:
e) “12/1993 Araugintzazko Foru Dekreturen 68. Lau artikuluan aipatzen diren ondasun entregetan BEZa ez aplikatzea erabakitzea”. Honako kasu hauek dira: zerga aplikatzen den lurraldean hasten den garraio edo bidalketarekin lotutako ondasun emateak, baldin eta bidalketa edo garraio horien azken bezeroa beste estatu kide batean badago, betiere ondasunok erkidego barruan urrutitik saltzen direnean. Kasu honetan, aurreko h) eta x) kasuetan bezala, aldaketa honako hau gehitzean datza: “73. artikuluan aurreikusitakoaren arabera”.
f) “BEZaren urtarrilaren 19ko 12/1993 Araugintzazko FDren 68. Bat a) eta Bost artikuluan aipatzen diren entregetan BEZa aplikatu behar dela jakinaraztea”. Aldaketa hori aurreko Bat apartatuaren i) letran adierazitako berbera da.
g) “apartatu honen /…/ letretan eta 12. artikuluaren 3. apartatuaren /…/ letretan aipatzen diren aukerak indargabetzea edo eskabideak aldatzea, eta Foru Dekretu honen 12. artikuluaren 3. apartatuaren /…/ letretan eta apartatu honen /…/ letretan aipatzen diren egoera aldaketak jakinaraztea”. 3/2011 Foru Dekretuaren g) letra hori uztailaren 23ko 34/2019 FDk aldatu zuen, eta, horrenbestez, hainbat letra gehitu zitzaizkion edukian –baita dekretu horren beraren bidez ere–, aurretik aipatutako 10.000 euroko atalasea ezartzearen ondorioz.
t) Lehendik zegoen idazketari honako hau gehitu zaio, aurreko kasuetan bezala, eta arrazoi beragatik: “aipatutako Araugintzazko FDko 73. artikuluan aurreikusitakoarekin arabera”.
Hiru. 13. artikuluaren 2. apartatuari u) letra gehitu zaio, Arabako Foru Aldundiaren Zergadunen Errolda Bakarrean egindako aldaketa adierazpenean sartzeko honako hauek: “bide elektronikoz, telekomunikazioz eta irrati eta telebistaz emandako zerbitzuen kasuak, hartzailea enpresaburua edo hala diharduen profesionala ez denean, betiere haren ohiko bizilekua edo egoitza zerga aplikatzen den lurraldean badauka”. Sarrera hori 2017/2455 (EB) Zuzentarauaren transposiziotik dator. Transposizio hori, zehazki, ekainaren 8ko 4/2021 Zerga Premiazko Araugintzako Dekretuaren bidez egin zen.
Aldaketak fakturazio betebeharren arautegia onesten duen maiatzaren 28ko 18/2013 Foru Dekretuan.
Hona hemen aldaketak:
Bat. 2. artikuluko (faktura igortzeko betebeharra) 2. eta 3. apartatuak aldatu dira.
· 2. apartatuko c) letran honako zehaztapen hau gehitu da: 68. Hiru a) artikulua, aurreko Bat puntuko i) apartaturako ezarritako arrazoi berberagatik.
Era berean, BEZaren Arauko IX. tituluko XI. kapituluko 3. apartatuan aipatzen den araubide berezia aplikatu behar zaien entregei buruzko azken aipamen bat eransten zaio, hau da, kasu honetan, erkidego barruko ondasun entregei aplikatu beharreko araubide berezia. Araubide berezi hori Zergaren Arauan sartu zuen ekainaren 8ko 4/2021 Zerga Premiazko Araugintzako Dekretuak, 2017/2455 (EB) Zuzentarauaren transposizio betebeharraren ondorioz.
· 2. apartatuaren f) letran, eguneratu egin da Administrazio Prozeduraren Legearen aipamena, eta azaroaren 26ko 30/1992 Legearen ordez, urriaren 1eko 39/2015 egungo Legea ezarri da.
· 3. apartatua (18/2013 FD aldatzen duen ekainaren 18ko 31/2019 FDk emandako idazketan) honela aldatu da:
· barne egitura berrantolatu da,
· kendu egin da a) apartatuko b’) apartatua, zeinak azaroaren 28ko 2006/12/EE Zuzentarauko XII. tituluak aipatzen dituen araubide berezietako bat barne hartzen baitzuen, azken hori 2017/2455 Zuzentarauaren bidez aldatu zelako.
Bi. Aldatu egin dira 4. artikuluko (faktura sinplifikatua) 4. apartatuko b) eta d) letrak.
· 4. apartatuko b) letran, honako zehaztapen hau erantsi da: 68. Hiru. a), lehen aipatutako arrazoi beragatik. Gainera, bertan aipatzen diren eragiketei Zergaren Arauaren IX. tituluko XI. kapituluko 3. apartatuan aipatzen den araubide berezia aplikatzen zaienean, aplikazio horretatik salbuesten direla zehaztu da.
· 4. apartatuko d) letra aldatu egin da, b) letraren kasuan bakarrik onesteko faktura sinplifikatuen jaulkipena, artikulu honetako 3.b) apartatuko a´) letran zehaztutako beste eragiketa batzuk alde batera utzita.
Hiru. 6. artikuluko (fakturaren edukia) 3. apartatua aldatu da.
· 6.3. artikulu honetan aipatzen diren 2.3. artikuluko letrak Foru Dekretu honen aldaketen osteko ordena berrira egokitu baino ez dira egin.
V. ONDORIOAK
Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

